GUNKUL บวก 3% โบรกฯชี้กำไร Q4/64 แตะ 592 ลบ. รับโซลาร์เวียดนาม-ธุรกิจ EPC หนุน
GUNKUL วิ่ง 3% โบรกฯชี้กำไรปกติ Q4/64 แตะ 592 ลบ. รับรู้รายได้เต็มไตรมาสของโซลาร์เวียดนาม-ธุรกิจ EPC เริ่มฟื้น หนุนกำไรปี 64 แตะ 2.20 พันลบ.
17 ม.ค. 2565

ผู้สื่อข่าวรายงานว่าวันนี้ (17 ม.ค. 2565) ราคาหุ้นบริษัท กันกุลเอ็นจิเนียริ่ง จำกัด (มหาชน) หรือ GUNKUL ณ เวลา 10:45 น. อยู่ที่ระดับ 5.90 บาท เพิ่มขึ้น 0.15 บาท หรือ 2.61% โดยทำจุดสูงสุดที่ 5.95 บาท และทำจุดต่ำสุดที่ 5.75 บาท ด้วยมูลค่าการซื้อขาย 423.85 ล้านบาท

บริษัทหลักทรัพย์ โนมูระ พัฒนสิน จำกัด (มหาชน) ระบุในบทวิเคราะห์ (29 ธ.ค.2564) ว่า คาดกำไรปกติไตรมาส 4/2564 อยู่ที่ 592 ล้านบาท เพิ่มขึ้น 5% จากงวดเดียวกันของปีก่อน และเพิ่มขึ้น 13% จากไตรมาสก่อน จากการรับรู้รายได้เต็มไตรมาสของ Solar farm ที่เวียดนาม และธุรกิจ EPC ที่เริ่มฟื้น โดยคาดกำไรปี 2564 อยู่ที่ 2.20 พันล้านบาท ด้านธุรกิจกัญชงเริ่มปลูกในเดือน ธ.ค. และเริ่มรับรู้รายได้ในครึ่งปีแรก 2565 รวมถึงการลงทุน (ถือ 50%) ในบริษัท THCG จะช่วยหนุนธุรกิจกัญชง-กัญชาให้ครบวงจรและรับรู้รายได้จากธุรกิจนี้ได้เร็วขึ้น หนุนกำไรปี 2565 โตสูงเพิ่มขึ้น 30% จากงวดเดียวกันของปีก่อน อยู่ที่ 2,855 ล้านบาท
สำหรับปัจจุบันราคาหุ้นซื้อขายบนค่า PER ปี 2565 ที่ 17 เท่าและมี Div yield 2-3% ต่อปี อย่างไรก็ดีกำลังอยู่ระหว่างการปลูกกัญชงเฟสแรก (เป้าทยอยปลูกเพิ่มเป็น 200 ไร่) และ คาดเริ่มเก็บเกี่ยว Crop แรกได้ในไตรมาส 1/2565 รวมถึงการทำ JV กับ JMART จะช่วยเพิ่มช่องทางการขายสินค้าได้ทันที และมีรายได้เพิ่มเติมจากการขายไฟฟ้าให้กลุ่ม JMART ซึ่งคาดกำไรปี 2565 เติบโตเด่นเพิ่มขึ้น 30% จากงวดเดียวกันของปีก่อน จากธุรกิจกัญชงที่เข้ามาเสริม อีกทั้งมีโอกาสในการคว้าโครงการ Solar ใหม่ๆในเวียดนาม และได้ประโยชน์จากแผน PDP ฉบับใหม่ที่จะเพิ่มสัดส่วนจากโรงไฟฟ้าพลังงานลม แนะนำราคาเป้าหมาย 6 บาท